text: Stram op eller giv bøder
  10 januar 2017 kl. 20.25
  Forbrugerrådet Tænk mener, at kommunerne skal idømmes bøder, hvis de sjusker med datasikkerheden.
  Direktøren for forbrugerrådet TÆNK Lars Pram er enig med en gruppe borgere fra Haderslev Kommune, der er utilfredse med, at deres cpr-numre er blevet lækket.
  - Jeg kan godt forstå vreden hos borgerne, kommunerne har en pligt til at sørge for, at sådan noget ikke sker, for man skal jo huske, at der er sket en overtrædelse af persondataloven her, siger Lars Pram til TV SYD.
  Lars Pram, direktør, forbrugerrådet TÆNK.: "Jeg kan godt forstå vreden hos borgerne."
  Gennem de senere år har der været flere eksempler på læk af personfølsom data hos det offentlige, og det er meget alvorligt, siger Lars Pram.
  Senest fik Vejle Kommune kritik af Datatilsynet for manglende datasikkerhed, og som situationen er i dag, kan vi desværre ikke være sikker på, at vores oplysninger er i trygge hænder hos det offentlige, siger Lars Pram, der også sidder i bestyrelsen for Datatilsynet.
  Lars Pram mener, at politikerne på Christiansborg skal på banen, for i dag så er der ikke nogen sanktionsmuligheder, så kommunerne kan ikke få bøder, og det mener forbrugerrådet TÆNK, de bør få.
  